Dimmakes Pay ti Dakesen a Biagko | Ti Biblia Balbaliwanna ti Biag\nTOPIKO ITI AKKUB Adda Pakadanagan iti Sadinoman!\nTOPIKO ITI AKKUB Panagdanag Gapu iti Kuarta\nTOPIKO ITI AKKUB Panagdanag Gapu iti Pamilia\nTOPIKO ITI AKKUB Panagdanag Gapu iti Peggad\nTI BIBLIA BALBALIWANNA TI BIAG Dimmakes Pay ti Dakesen a Biagko\nPosible Kadi a Maparagsaktayo ti Dios?\nBASAEN ITI Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Drehu Dutch Efik English Estonian Fijian Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Mambwe-Lungu Maya Moore Myanmar Ndebele Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Wolaita Xhosa Yoruba Zapotec (Isthmus) Zulu\nTi Pagwanawanan | Hulio 2015\nDimmakes Pay ti Dakesen a Biagko\nKas insalaysay ni Stephen Mcdowell\nPAKASARITAANNA: NARANGGAS KEN MANAGPUNGPUNGTOT\nDimmakkelak iti Los Angeles, California, U.S.A., kadagiti lugar nga agdindinnamag gapu kadagiti gang ken droga. Maikaduaak iti innem nga agkakabsat.\nPinadakkelnakami ni Nanang kas miembro ti maysa nga evangelical church. Ngem idi tin-edyerakon, nagbalin a doble kara ti panagbiagko. No Domingo, maysaak kadagiti parakanta iti simbaan. Ngem iti dadduman nga aldaw, addaak iti party, agdrogaak, ken agar-aramidak iti seksual nga immoralidad.\nManagpungpungtot ken naranggasak idi. Usarek nga armas ti aniaman a banag a magammatak tapno laeng mangabakak. Awan epektona dagiti nasursurok iti simbaan. Kanayon nga irasonko, “Ti Apo ti agibales ket siak ti us-usarenna!” Idi haiskulak bayat ti maud-udi a tawtawen ti 1960’s, naimpluensiaanak ti Black Panthers, maysa a politikal a grupo a pagaammo gapu iti naranggas a panangilabanda iti kalintegan ti tao. Isu a nakimiembroak iti organisasion dagiti estudiante a mangilablaban iti kalintegan ti tao. No dadduma, agprotestakami a pakaigapuan no kua iti temporario a panagserra dagiti eskuelaan.\nKasla kurang pay ti panagprotesta tapno maipapasko ti kinabayolentek. Isu a nakiramanak kadagiti krimen a maigapu iti gura iti saanmi a kapada iti puli. Naminsan, napankami nagbuya kadagiti gagayyemko iti pelikula maipapan iti pannakaparigat idi dagiti Africano a tagabo iti United States. Nakapungtotkami kadagita a kinaawan hustisia, isu a kinabkabilmi dagiti puraw nga agtutubo iti dayta a pagsinean. Kalpasanna, napankami iti lugar dagiti puraw tapno agsapul iti ad-adu pay a kabilenmi.\nIdi dandanin 20 ti tawenko, pagaammodakamin nga agkakabsat a lallaki a napeklan a kriminal. Nagbalinkami a sakit ti ulo dagiti autoridad. Nakimiembro ti maysa nga adingko iti agdindinamag a dakes a gang, ket nakikadkaduaak met kadakuada. Dimmakes pay ti dakesen a biagko.\nAdda gayyemko a dagiti nagannakna ket Saksi ni Jehova. Inawisdak iti gimongda, ket napanak. Iti pay laeng rugina, nakitakon a naiduma dagiti Saksi. Adda Bibliada amin ken us-usarenda dayta bayat ti gimong. Uray dagiti ubbing, adda pasetda iti sango! Nasdaawak a nakaammo nga adda gayam nagan ti Dios, Jehova, ken us-usarenda dayta. (Salmo 83:18) Nagduduma ti nasionalidadda, ngem nakadkadlaw nga awan dagiti grupo a makisinsina gapu ta naiduma ti pulida.\nIdi damo, diak kayat ti makipagadal iti Biblia kadagiti Saksi, magustuak la ti mapan kadagiti gimongda. Iti maysa a rabii nga immatenderak iti gimongda, napan met nagbuya iti concert ti dadduma a gagayyemko. Kinabkabilda sadiay ti maysa a tin-edyer agingga a natay gapu ta dina kayat nga ited ti leather a jacket-na. Kabigatanna, pinaglastogda pay dayta. Idi simmangoda iti korte, saanda man la nga imbilang a serioso a basol ti inaramidda. Kaaduan kadakuada ti nasentensiaan iti tungpal biag a pannakaibalud. Imbag laengen ta saanak a nakikadua kadakuada iti daydi a rabii. Sipud idin, determinadoakon a mangbalbaliw iti biagko ken agadal iti Biblia.\nGapu ta nasaksiak ti nakaro a panangidumduma iti puli, adda dagiti nakitak kadagiti Saksi a nagsiddaawak. Kas pagarigan, idi napan iti sabali a nasion ti maysa a Saksi a puraw, impaaywanna dagiti annakna iti maysa a pamilia a Black American. Pinagyan met ti maysa a pamilia a puraw ti maysa a Black American nga agtutubo iti balayda gapu ta awan pagyananna. Nakombinsirak a dagiti Saksi ni Jehova ti mangtungtungpal iti sasao ni Jesus iti Juan 13:35: “Babaen iti daytoy maammuanto ti isuamin a dakayo dagiti adalak, no addaankayo iti ayat iti maysa ken maysa.” Ammok a nasarakakon ti pudpudno a panagkakabsat.\nIti panagadalko iti Biblia, naawatak a masapul a baliwak ti pampanunotko tapno agbalinak a mannakikappia, ken makitak a dayta ti kasayaatan a wagas ti panagbiag. (Roma 12:2) In-inut a simmayaat ti personalidadko. Idi Enero 1974, nabautisaranak kas maysa a Saksi ni Jehova.\nMasapul a baliwak ti pampanunotko tapno agbalinak a mannakikappia, ken makitak a dayta ti kasayaatan a wagas ti panagbiag\nNgem uray idi nabautisaranakon, kasapulak latta a labanan ti kinaalistok nga agpungtot. Kas pagarigan, idi mangaskasabakami, adda nangtakaw iti radio iti kotsek. Kinamatko isuna. Idi dandanikon makamatan, inibbatanna ti radiok sa pirmi ti taraynan. Idi inyestoriak iti dadduma no kasanok a nabawi ti radiok, dinamag ti maysa a panglakayen, “Stephen, ania ngata ti inaramidmo no nakamatam isuna?” Dayta ti namagpanunot kaniak ken nangpatibker iti determinasionko nga agbalin nga ad-adda a mannakikappia.\nIdi Oktubre 1974, nangrugiak nga agserbi kas amin-tiempo a ministro, a 100 nga oras kada bulan a mangisursuroak maipapan iti Biblia. Di nagbayag, naikkanak iti oportunidad nga agboluntario iti sangalubongan a hedkuarter dagiti Saksi ni Jehova idiay Brooklyn, New York. Idi 1978, nagawidak idiay Los Angeles tapno aywanak ti masakit a nanangko. Kalpasan ti dua a tawen, nagkasarkami iti dungdungnguek a ni Aarhonda. Dakkel ti naitulongna kaniak iti pannakaaywan ni Nanang iti maud-udi a tawtawen ti biagna. Idi agangay, nageskuelakami ken Aarhonda iti Watchtower Bible School of Gilead ket naidestinokami iti Panama, a pagserserbianmi kas misionero agingga ita.\nSipud nabautisaranak, naipasangoak iti adu a situasion a mabalin a mangiduron koma kaniak nga agbalin a bayolente. Nasursurok ti pumanaw lattan no adda mangpadas a mamagpungtot kaniak, wenno mangpakalma iti situasion iti sabali a pamay-an. Adu ti mangap-apresiar kaniak, pati ni baketko, iti panangsangok kadagiti kasta a situasion. Uray siak a mismo, kasla diak mamati kadagita a panagbalbaliwko! Ngem ammok a no sisiak laeng, saanko koma a nabaelan dagita. Patiek nga ebidensia dagita nga adda pannakabalin ti Biblia a mangbalbaliw iti biag.—Hebreo 4:12.\nGapu iti Biblia, addan direksion ti biagko ken nasursurok ti agbalin a pudpudno a mannakikappia. Saanakon a mangbugbugbog kadagiti tattao. Imbes ketdi, tultulongak idan tapno maam-ammoda ti Dios. Inyadalak pay ketdi iti Biblia ti maysa a dati a kalablabanko idi haiskulak! Kalpasan a nabautisaran, nagkakuartokami iti apagbiit. Agingga ita, nadekketkami nga aggayyem. Iti agdama, nasuroken a 80 a tattao ti natulonganmi ken baketko nga agadal iti Biblia agingga a nagbalinda a Saksi ni Jehova.\nNapnapno ti pusok iti panagyaman ken Apo Jehova gapu iti intedna a naragsak ken makapnek a biag a kadua dagiti pudpudno a kakabsatko iti pammati.\nNapanunotmo kadin, ‘No ania ti panggep ti biag?’ Ammuen ti sungbat ti Biblia iti dayta a saludsod.\nHulio 2015 | Kasanom a Sanguen Dagiti Pakadanagam?\nTI PAGWANAWANAN Hulio 2015 | Kasanom a Sanguen Dagiti Pakadanagam?